গাছে উল্টো ঝুলিয়ে যুবককে আ’লীগ নেতার নির্যাতন (ভিডিও)
যুবকের হাত-পা বেঁধে গাছের সঙ্গে উল্টো করে ঝুলিয়ে নির্যাতনের একটি ভিডিও সামাজিক যোগাযোগ মাধ্যমে ছড়িয়ে পড়েছে।







ভোটের দুদিন আগে গত ২৮ ডিসেম্বর এ ঘটনাটি ঘটেছে ঝিনাইদহের হরিণাকুন্ডু উপজেলার শ্রীপুর গ্রামের একটি বাজারে।




জানা গেছে, একটি নির্বাচনী ক্যাম্পের টেলিভিশন চুরির অভিযোগে ওই যুবককে নির্যাতন করেন শাহিনুর রহমান তুহিন নামের স্থানীয় এক আওয়ামী লীগ নেতা।
ভিডিওতে দেখা গেছে, একটি বাজারে অসংখ্য মানুষের সামনে একটি গাছে হাত-পা বেঁধে উল্টো করে ঝুলিয়ে দেয়া হয়েছে এক যুবককে।
তারপর মোটা লাঠি দিয়ে ওই যুবককে পেটানো হচ্ছে। এক পর্যায়ে আরও শক্ত লাঠি আনার নির্দেশ দেন নির্যাতনকারী।
নির্যাতনকারী শাহিনুর রহমান তুহিন তাহেরহুদা ইউনিয়ন আওয়ামী লীগের সাবেক সাধারণ সম্পাদক বলে জানা গেছে।
আর নির্যাতিত ওই যুবকের নাম রানা (৩৫)। তিনি হরিণাকুন্ডু উপজেলার তাহেরহুদা ইউনিয়নের শ্রীপুর গ্রামের কৃষক ওমর আলীর ছেলে।
 
এ বিষয়ে তাহেরহুদা ইউনিয়ন চেয়ারম্যান ও ইউনিয়ন আওয়ামী লীগ সভাপতি মনজের আলী জানান, এ ঘটনা মধ্যযুগীয় বর্বরতার মতো ও অত্যন্ত নিন্দনীয়।
এদিকে ওই যুবক কোনো টেলিভিশন চুরি করেনি দাবি করে নির্যাতনকারীর সাজা দাবি করেছেন ইউপি চেয়ারম্যানসহ স্থানীয় আওয়ামী লীগ নেতারা।
হরিণাকুণ্ডু থানার ওসি আসাদুজ্জামান গণমাধ্যমকে জানান, এ ঘটনায় থানায় একটি মামলা হয়েছে এবং শুক্রবার রাতে নির্যাতনকারী শাহিনুর রহমান তুহিনসহ দুজনকে গ্রেফতার করা হয়েছে।

যুবকের হাত-পা বেঁধে গাছের সঙ্গে উল্টো করে ঝুলিয়ে নির্যাতনের একটি ভিডিও সামাজিক যোগাযোগ মাধ্যমে ছড়িয়ে পড়েছে।